《寄陈众仲供奉》
元代·吴克恭

骑马都下归，放船湖中赏。恩沾翰林制，乐奏凤池响。

十年雨露间，一日青冥上。虞陈本同姓，词源浩沆漭。

他山翠琰刻，别殿黄金榜。诸公诵合作，观者必抵掌。

昨闻已超然，近见益高爽。宜乎盛名下，传写日以广。

汉史奏德星，君家太丘长。馀音抚庙瑟，致礼张贤网。

吾衰竟五十，所去辄寻丈。云瀑代春弦，女萝为夕幌。

誓挂牛角书，妻子鹿门往。薄忝君子交，幽期起遐想。

作者简介：常州人，字寅夫。好读书，以举子业无益于学，遂致力诗古文。诗体古淡，为时所称。有《寅夫集》。